མཛད་སྒོའི་ཐོག་ནང་སྲིད་དྲུང་འཕར་ཤོ་ཟུར་ཚེ་དབང་སྒྲོལ་མས་ཚོགས་འདུ་ངོ་སྤྲོད་ཀྱི་གཏམ་བཤད་གནང་སོང་ཞིང་།སྐབས་དེར་མོས་ད་རེས་ང་ཚོ་གཞུང་འབྲེལ་དང་གཞུང་འབྲེལ་མ་ཡིན་པ་སྤྱི་ཡོངས་ཀྱིས་ཚོགས་འདུ་བསྐོང་བ་ཐེངས་དང་པོ་ཆགས་ཀྱི་ཡོད་རེད།འདིའི་དམིགས་ཡུལ་གཙོ་བོ་གང་ཡིན་ཟེར་ན།ང་ཚོ་དཔལ་ལྡན་བཀའ་ཤག་སྐབས་༡༥པའི་ལས་གཞི་གལ་ཆེ་ཤོས་དེ་ལྔ་དང་ལྔ་བཅུ་ཡིན་པ་ཀུན་གྱིས་མཁྱེན་གསལ་རེད།དེར་བརྟེན་ང་ཚོས་ད་རེས་ཀྱི་ཚོགས་འདུ་འདི་ཡང་ལྔ་དང་ལྔ་བཅུ་ལ་འབྲེལ་བ་ཤུགས་ཆེན་པོ་ཆགས་ཡོད་རེད།གང་ཡིན་ཟེར་ན།ད་ལྟ་ང་ཚོས་ལས་ཀ་བྱེད་བཞིན་པ་དང་།མ་འོངས་པར་བཙན་བྱོལ་ལ་ལོ་༥༠ལྷག་པ་ཡིན་ན།དེ་ལ་འཆར་སྣང་ག་འདྲ་ཡོད་མེད་གོ་བསྡུར་སྦྱང་བཤད་དང་།ལྷག་པར་དུ་རྣམ་པ་ཚོ་མང་པོ་ཞིག་ལ་ཉམས་མྱོང་ཆེན་པོ་ཡོད་དུས་གཞུང་འབྲེལ་ཡིན་ན་རེད།མིན་ན་རེད།གཅིག་གིས་གཅིག་ལ་ཕན་ཚུན་བསམ་ཚུལ་གོ་བསྡུར་ལྷུག་པོར་བྱ་རྒྱུ་དང་།སོ་སོའི་ཉམས་མྱོང་དེ་སྤེལ་རེས་བྱ་རྒྱུ་དེ་དམིགས་ཡུལ་གཙོ་བོ་ཞིག་ཡིན།དེ་ག་ནང་བཞིན་གལ་ཆེ་ཤོས་དེ་ང་ཚོའི་དམིགས་ཡུལ་གཅིག་དང་འཐབ་རྩོད་གཅིག་རེད།དེར་བརྟེན་དེ་ཚད་ལྡན་ཞིག་ཡོང་བར་ང་རང་ཚོས་ཤུགས་རྒྱག་རྒྱུ་དང་།དེར་ཉེན་ཁ་ག་རེ་འདུག་དེའི་ཐོག་གོ་བསྡུར་བྱ་རྒྱུ་དེ་གཙོ་བོ་གཅིག་ཆགས་ཀྱི་ཡོད་ཅེས་དང་།སྐྱབས་བཅོལ་བོད་མི་དེ་སྐྱབས་བཅོལ་བ་འདྲ་འདྲའི་ནང་ནས་མ་འདྲ་བ་འབུར་དུ་ཐོན་པ་ཞིག་ཡོད་པ་དེ་འཛམ་གླིང་གིས་མཁྱེན་གསལ་རེད།དེ་ག་རེ་བྱས་ནས་རེད་ཟེར་ན་གཙོ་ཆེ་ཤོས་༧རྒྱལ་བ་ཡིད་བཞིན་ནོར་བུའི་ཐུགས་རྗེ་བཀའ་དྲིན་དང་།བོད་མིའི་སྒྲིག་འཛུགས་ཀྱི་མཐུན་འགྱུར།ལྷག་པར་དུ་ཁོངས་སོ་སོའི་རམས་འདེགས།རོགས་ཚོགས་བཀའ་དྲིན་ཅན་རྣམས་ཀྱི་མཐུན་འགྱུར་བཅས་ལ་བརྟེན་ནས་ད་ལྟ་ང་ཚོ་ཧ་ལས་པ་ཚགས་ཚུད་པོ་ཆགས་ཡོད་རེད།ཅེས་དང་།དེ་བཞིན་གཞིས་ཆགས་ཀྱི་གནས་བབས་ཉམས་ཆག་འགྲོ་བ་དང་རང་ཁ་རང་གསོ་མི་ཐུབ་པའི་རྒྱུ་མཚན་ནི་བོད་མི་བཙན་བྱོལ་བ་རྣམས་ལ་གཞན་རྟེན་གྱི་བསམ་བློ་ཆེ་དྲགས་པ་དང་།རྒྱལ་ཕྱི་ནང་གཉིས་སུ་གཞིས་སྤོས་བྱེད་བཞིན་པའི་གནས་སྟངས་ལ་ཐུག་གི་ཡོད་སྐོར་དང་།དེ་མ་ཡོང་བར་ཐབས་ལམ་ག་འདྲ་ཡོད་མེད་དང་།མ་འོངས་པར་བོད་མིའི་སྒྲིག་འཛུགས་ཀྱིས་སྤྱི་ཡོངས་ཀྱི་སྲིད་ཇུས་ག་འདྲ་ཞིག་འཛིན་དགོས་ཀྱི་ཡོད་མེད་ཐོག་དགོངས་པ་རྒྱ་ཆེན་པོ་བཞེས་དགོས་སྐོར་སོགས་གསུངས་སོང་།